Vjerovali ili ne, mnogi to još rade odnosno mnogi misle kako u zimsko vrijeme trebate zagrijati motor automobila prije nego krenete u vožnju. A znate li kako to već odavno nije bitno.

Oglas

Radi se o predrasudi koja postoji još iz doba automobila koji su imali karburatore (rasplinjač, fergazer) odnosno drukčiji način ubrizgavanja goriva u motor. Iako je tehnologija automobilskih motora daleko napredovala, mnogi i dalje preko zime prvo upale automobil i čekaju dok se malo zagrije misleći kako će mu produžiti vijek trajanja. Stručnjaci tvrde čak i suprotno jer se vijek trajanja motora zbog rada u leru po hladnom može i smanjiti zbog skidanja ulja s cilindra i klipova motora.

Kako ne bi ulazili u neku detaljnu tehnološku dubiozu, recimo samo kako mnogi današnji motori s unutrašnjim izgaranjem imaju senzore koji nadoknađuju hladnoću dodavanjem više benzina u smjesu što rezultira nešto većom potrošnjom goriva dok motor ne dođe na radnu temperaturu.

Ukratko, bolja je varijanta sjesti u automobil i odmah krenuti u vožnju. Samim tim će vam brže proraditi i grijanje te puhati topli zrak u unutrašnjost automobila. Ili eventualno možete pričekati minutu dok električni grijači osuše vjetrobransko staklo ako nema puno leda, a kojeg i sami možete očistiti.

Ono što je također dobro prilikom vožnje je da krenete laganije i u nižim obrtajima dok motor ne dostigne radnu temperaturu, to je metoda koju koriste mnogi iskusni vozači i tako čuvate motor svog automobila.

Zaključimo – po zimi slobodno odmah krenite u vožnju automobilom, ali ispočetka laganije u nižim obrtajima dok motor ne dostigne radnu temperaturu. Nije teško zapamtiti, zar ne? :)